b'\n_START_ARTICLE_\nPoboj pri Ro\xc5\xbeenpelju\n_START_SECTION_\nOzadje\n_START_PARAGRAPH_\nSpomladi in poleti leta 1942 sta katoli\xc5\xa1ka Slovenska legija in liberalna Narodna legija vzpostavili ilegalne bojne enote za odpor proti okupatorju, vendar so se le-te takoj za\xc4\x8dele spopadati s partizani. V maju in juniju 1942 so se kmetje v Lo\xc5\xa1kem potoku, na Rudolfovem pri Svetem Vidu nad Cerknico in v \xc5\xa0entjo\xc5\xa1tu organizirali v obrambo pred partizanskimi napadi. Revolucionarno nasilje je privedlo vodstvo Slovenske legije do odlo\xc4\x8ditve, da se pove\xc5\xbee z Italijani in z njihovim privoljenjem ustanovi va\xc5\xa1ke stra\xc5\xbee za obrambo kme\xc4\x8dkega \xc5\xbeivlja pred partizani. Prva va\xc5\xa1ka stra\xc5\xbea je bila ustanovljena 17. 7. 1942 pri \xc5\xa0entjo\xc5\xa1tu. Partizani so se na pojav va\xc5\xa1kih stra\xc5\xbe odzvali z ustrahovanjem ali z likvidacijo posameznikov, ki bi lahko postali nasprotnikovi organizatorji. Medtem ko so se italijanski okupatorji iz oddaljenej\xc5\xa1ih vasi umikali v postojanke, so partizani po teh vasi zatirali nastajanje va\xc5\xa1kih stra\xc5\xbe.\n_START_SECTION_\nPartizanski napad na Ro\xc5\xbeenpelj 8.\xe2\x80\x939. september 1942\n_START_PARAGRAPH_\nPartizanski napad na okolico Ro\xc5\xbeenpelja je bil najverjetneje povezan z vedno mo\xc4\x8dnej\xc5\xa1im odporom kme\xc4\x8dkega prebivalstva proti revolucionarnemu nasilju. Po za\xc4\x8detku ustanavljanja va\xc5\xa1kih stra\xc5\xbe julija 1942 in italijanski "ro\xc5\xa1ki ofenzivi" v avgustu in septembru 1942 so se partizani zna\xc5\xa1li v defenzivi. \xc5\xa0tevilo va\xc5\xa1kih stra\xc5\xbearjev, ki so ve\xc4\x8dinoma izhajali iz ilegalne Slovenske legije, je nara\xc5\xa1\xc4\x8dalo in v nekaj mesecih preseglo \xc5\xa1tevilo partizanskih borcev. V napadu na Ro\xc5\xbeenpelj naj bi sodelovalo okoli 150 partizanov. Va\xc5\xa1\xc4\x8dani so partizanski napad o\xc4\x8ditno pri\xc4\x8dakovali, saj so v no\xc4\x8deh pred 8. septembrom ve\xc4\x8dinoma spali izven vasi, v no\xc4\x8di na 9. september, ko naj bi bila vas \xc5\xa1\xc4\x8ditila legionarska posadka, pa jih je ve\xc4\x8dina ostala doma.\n_START_SECTION_\n\xc5\xbdrtve\n_START_PARAGRAPH_\nFranc Udov\xc4\x8d je bil sodar in posestnik iz vasi Podlisec. Udov\xc4\x8d in njegova h\xc4\x8di Justina sta v medvojnem \xc4\x8dasopisju (Slovenec) omenjena kot pomo\xc4\x8dnika ljubljanskega trgovca Jo\xc5\xa1ka Eggerja, ki so ga partizani 3. 7. 1942 ugrabili med njegovo poslovno potjo na Dolenjsko, mu odvzeli precej denarja in ga po celodnevnem mu\xc4\x8denju ubili. Dva dni kasneje, 5. 7. 1942, sta bila v partizansko tabori\xc5\xa1\xc4\x8de na Kremenjek privedena \xc5\xa1e Franc in Justina Udov\xc4\x8d, ki so ju zasli\xc5\xa1evali tri dni, nakar so ju izpustili zaradi bli\xc5\xbeajo\xc4\x8de voja\xc5\xa1ke nevarnosti. Udov\xc4\x8d je nekaj tednov pred partizanskim napadom iz previdnosti spal izven vasi, v no\xc4\x8di na 9. september pa je spal doma. Ko se je zgodaj zjutraj odpravljal na delo, je \xc4\x8deta partizanov obkolila njegovo doma\xc4\x8dijo v Podliscu in zahtevala, da prideta o\xc4\x8de in h\xc4\x8di ponovno z njimi. V hi\xc5\xa1i so pobrali denar in obleko in ju odpeljali proti Vol\xc4\x8djim jamam. Do 2. ure popoldan so ju vla\xc4\x8dili po okoli\xc5\xa1kih gozdovih, jima grozili in ju ustrahovali. Ko so se vrnili v bli\xc5\xbeino Podlisca, so o\xc4\x8deta Franca Udov\xc4\x8da ustrelili, h\xc4\x8der Justino pa izpustili._NEWLINE_Janez in Anton Novak. Novakova doma\xc4\x8dija v Ro\xc5\xbeenpelju, po doma\xc4\x8de pri Kojam\xc4\x8devih, je bila prva \xc5\xbertev partizanskega napada. Partizani so 60-letnemu gospodarju Janezu odvzeli denarnico s 14.000 lirami in ga nato sredi ve\xc5\xbee ustrelili. Sinovi so se medtem poskrili v kleti in na seniku. Partizani so od h\xc4\x8dere zahtevali klju\xc4\x8d od kleti, vendar jim ga ni hotela izro\xc4\x8diti. Ko so vdrli v klet, so naleteli na dva Novakova sinova. Prvi je zamahnil proti njim z motiko in uspel pobegniti, drugemu, Antonu, pa to ni uspelo. Naslednje jutro so ga na\xc5\xa1li mrtvega 10 korakov od hi\xc5\xa1e, s porezano roko, nekaj odsekanimi prsti in z razbito desno stranjo lobanje. Dva preostala Novakova sinova sta se skrivala na seniku. Mlaj\xc5\xa1emu je uspelo pobegniti, starej\xc5\xa1ega so med pretepanjem zasli\xc5\xa1evali, vendar je tudi njemu uspelo pobegniti v Kne\xc5\xbejo vas, \xc4\x8deprav so streljali za njim in ga zadeli v stegno. Doma\xc4\x8dijo so za\xc5\xbegali._NEWLINE_Lovro Trunkelj. Ob za\xc5\xbeigu Kojam\xc4\x8deve doma\xc4\x8dije so se vnela tudi druga poslopja v vasi. Sosed Lovro Trunkelj se je z namo\xc4\x8deno rjuho odpravil proti ognju, a so ga partizani odgnali stran. Ko se je umikal, ga je en od njih ustrelil v hrbet. Trunkelj se je zavlekel do soseda Skruna, kjer ga je neki partizan do smrti zabodel z bajonetom. Po\xc5\xbegali so tudi Trunkljev hlev z \xc5\xbeivino vred. Fran\xc4\x8dek Saje pi\xc5\xa1e, da so Janeza Novaka in Lovra Trunklja kaznovali z ubojem, ker so pred tem va\xc5\xa1\xc4\x8dani pokon\xc4\x8dali ve\xc4\x8d partizanov, drugi krivci za partizanske smrti pa so pobegnili v Trebnje._NEWLINE_Jo\xc5\xbee Sirk iz bli\xc5\xbenjih Selc je bil v sva\xc5\xa1tvu z enim od vodilnih lokalnih partizanov. Ob napadu na Ro\xc5\xbeenpelj, ki so ga prebivalci Selc spremljali od dale\xc4\x8d, se ni umaknil od doma, \xc4\x8deprav so mnogi drugi va\xc5\xa1\xc4\x8dani to storili in ga k temu nagovarjali. Sirk je vztrajal, da se nima pred partizani \xc4\x8desa bati:\xc2\xa0\xc2\xbbSaj nisem ni\xc4\x8d hudega naredil.\xc2\xab\xc2\xa0Takoj po napadu na Ro\xc5\xbeenpelj so partizani pri\xc5\xa1li tudi v Selce, se ustavili pred Sirkovo hi\xc5\xa1o in zahtevali, da gre z njimi. Truplo Jo\xc5\xbeeta Sirka so va\xc5\xa1\xc4\x8dani na\xc5\xa1li naslednji dan pred gozdom ob pe\xc5\xa1poti iz Selc na Babno goro. Imel je prestreljena senca in globoko rano med ramo in klju\xc4\x8dnico. Partizani so hoteli po\xc5\xbegati tudi Selce. Od tega naj bi jih odvrnil doma\xc4\x8din, ki jim je zabrusil:\xc2\xa0\xc2\xbbVso zimo in pomlad smo vam dajali hrano in vse ste dobili na Selcah, karkoli ste zahtevali. V zahvalo nam boste pa zdaj vse po\xc5\xbegali.\xc2\xab\n_START_SECTION_\nOdziv va\xc5\xa1\xc4\x8danov\n_START_PARAGRAPH_\nVa\xc5\xa1\xc4\x8dani so vse tri mrtve v Ro\xc5\xbeenpelju polo\xc5\xbeili v krste, pogreba pa si zaradi partizanskih gro\xc5\xbeenj sprva niso upali opraviti. Vasi so za nekaj dni popolnoma zamrle. Ko so se postopoma vra\xc4\x8dali na domove, so kme\xc4\x8dka opravila prevzele \xc5\xbeenske, mo\xc5\xa1ki pa so se pridru\xc5\xbeili legionarjem v Selcah in v Trebnjem. 20. septembra se je sel\xc5\xa1ka legionarska posadka na Ro\xc5\xbeenpelju spopadla s partizani in tokrat ubranila vas.'